32000R0739
L 087/14
JURNALUL OFÍCIAL AL UNIUNII EUROPENE
REGULAMENTUL (CE) NR. 739/2000 AL COMISIEI
din 7 aprilie 2000
de modificare a Regulamentului (CE) nr. 2439/1999 privind condițiile de autorizare a aditivilor aparținând grupei „lianți, agenți antiaglutinanți și coagulanți” din hrana pentru animale
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana pentru animale (1), modificată ultima dată de Regulamentul (CE) nr. 2690/1999 (2), în special articolul 11,
întrucât:
(1)
Regulamentul (CE) nr. 2439/1999 al Comisiei din 17 noiembrie 1999 cu privire la condițiile de autorizare a aditivilor aparținând grupei „lianți, agenți antiaglutinanți și coagulanți” din hrana pentru animale (3) stabilește o limită maximă provizorie de dioxine în argila caolinitică și prevede obligația de a monitoriza prezența dioxinelor în alți aditivi autorizați, aparținând grupei „lianți, agenți antiaglutinanți și coagulanți”.
(2)
În regulamentul menționat se prevede reexaminarea dispozițiilor prezentului regulament înainte de 1 martie 2000 în lumina investigațiilor efectuate, a rezultatelor programului de monitorizare și a evaluării tuturor riscurilor. Investigațiile și programul de monitorizare sunt în derulare, astfel încât nu există încă o evaluare completă a riscurilor. Prin urmare, este necesară continuarea măsurilor, astfel cum s-a stabilit în Regulamentul nr. 2439/2000, până la 15 octombrie 2000.
(3)
S-au furnizat date suficiente privind monitorizarea prezenței dioxinelor pentru amestecurile naturale de steatiți și cloriți (E 560), sepiolit (E 562) și argilă sepiolitică (E 563). Aceste date, provenite din diferite state membre și/sau de origini diferite, arată că aditivii nu sunt contaminați cu dioxine ori sunt la niveluri inferioare limitei de determinare analitică.
(4)
Măsurile prevăzute de prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Regulamentul (CE) nr. 2439/1999 se modifică după cum urmează:
1.
Data de „1 martie 2000” din articolul 1 se înlocuiește cu „15 octombrie 2000”.
2.
Anexa se înlocuiește cu anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 29 februarie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 aprilie 2000.